Ľ. Vážny, poslanec: (2006-01-24):
Čo sa týka poradcu. Zase to tu viackrát odznelo. Nechcem, aby sme rozprávali len o tom istom, ale myslíme si a práve preto, že bola rakúska spoločnosť vybratá za poradcu, práve preto tam mali byť kritériá postavené inak. Tie kritériá na výber poradcu boli zle postavené, pretože ak bol jeden zo záujemcov, alebo viacerí záujemcovia Rakúšania, nemal by tam byť rakúsky poradca. Je to o tom, ja už som to raz do médií povedal, že ak bude poradca Eskimák, tak poradie eskimáckeho kupujúceho, jednoducho je to tak, a tým na tom nič nezmeníme. Dotknem sa ešte toho, či sme málo vystupovali, alebo veľa vystupovali. Pán predseda výboru, dobre vieš, že aj vo výbore sme viackrát vystupovali. Dobre vieš, že aj poslanec Mikolaj aj ja sme kričali, že tento poradca bude tendenčný, pretože je to rakúsky poradca, že to nepasuje. Takisto to musí byť zapísané v našich vystúpeniach vo výbore. Čiže treba si to len pozrieť. A kričali sme podľa môjho názoru dostatočne, len neboli sme vypočutí. Čo sa týka Letiska Vajnory. Letisko Vajnory je podľa môjho názoru jeden veľký biznis, ktorý ja osobne som v októbri napadol podaním na Generálnu prokuratúru, pretože podľa môjho názoru tam prišiel štát o 1 až 1,5 miliardy Sk tým, že bola podhodnotená cena 80 ha zhruba tohto letiska a bolo to predané firme súkromnej, ktorá sa volá Square, a podľa môjho názoru tá cena za štvorcový meter letiska je podstatne vyššia. Odhliadnuc od toho, že ma veľmi mrzí, že aj Aeroklub Vajnory, kde sa do pŕs bije 80 letcov, ktorých vychovali ich otcovia a minulé generácie, ktorí mohli tento predaj zablokovať, za judášske groše podporili ten predaj a predali aj svoje a teraz sa tešia na nejakých 80 miliónov, ktoré si teraz budú deliť. Ja sa ich pýtam, tých ľudí z toho Aeroklubu Vajnory, prečo nechcú vychovať budúce generácie tak, ako ich vychovali predchádzajúce generácie. Čiže je to obrovská škoda tohto letiska a musíme sa zamyslieť, či je správny takýto postup, ako bol urobený, a dúfam, že orgány činné v trestnom konaní tento postup vyšetria a prijmú záver, aký má byť. Čo sa týka toho, že dnešné naše sedenie je predvolebný míting. Ja si vôbec nemyslím, že je to predvolebný míting, je to ozaj snaha opozície zastaviť takýto nezmyselný predaj, zastaviť takýto nevýhodný predaj štátneho majetku. Podľa nášho názoru stále je to poškodenie strategických záujmov Slovenska. Podľa nášho názoru, a nie je to žiadny expresívny výraz, je to hospodárska vlastizrada a zatiaľ som tu nepočul solídnu odpoveď na to, čo sme hovorili, že ten tender bol zlý, že bola nesprávne zostavená ponuka štátu. Ja konkrétne som viackrát povedal, prečo bola nesprávne zostavená ponuka štátu. Nemôžeme dať letiská Bratislava a Košice do jedného balíka. Nemôžeme to umožniť. Ak to umožníme, potrieme konkurenciu. To musia byť dva satelity, ktoré si budú konkurovať. Je jedno, že ten má o pätinu menšie výkony ako ten, ale musí tu byť konkurencia. Ak potrieme princíp konkurencie, jednoducho sa nepohneme v tomto štáte ďalej. Nebola do tohto procesu zapojená odborná verejnosť, či už dopravná, tak vysoké školy, tak ostatné inštitúcie, Výskumný ústav dopravy, VÚC, samospráva. Je tu nadväznosť na to. Však tá samospráva bude robiť cesty k tomu novému letisku, tá bude ten proces potom blokovať, keď sa s ním dopredu neodsúhlasí. Čiže je to o tomto. Letisko Košice, bol to iba hlúpy predaj. Nehodnotil sa ani podnikateľský zámer. Ja som to tu povedal. Degradovali sme Letisko Košice na obyčajné vidiecke letisko. Prečo nebol hodnotený aj podnikateľský predaj, ktorý rozvoj toho letiska takisto zabezpečí. Keď hovoríš, že si z východu, tak prečo si podporil takéto niečo? Na toto som tu zatiaľ nedostal odpoveď. Podľa môjho názoru tá objektívnosť výberu takisto. Nemôže rezonovať ponuka  ISAP-u. Jeden deň ju akceptujeme, druhý deň prehodnotíme, či je to správne, zrušíme. To takisto neexistuje. Technický poradca Meinl Bank. Meinl Bank bol ako hlavný poradca. Jeho technický poradca povedal, že je najhorší podnikateľský plán TwoOne. Cez noc najprv sa rakúsky poradca Meinl Bank s tým stotožnil, cez noc toto zotrel a povedal, ja toto neberiem do úvahy. Pritom len na základe toho, že technický poradca mu vošiel do tímu, ktorý radil, že je to zlý podnikateľský zámer, mohol ísť tento hlavný poradca,  mohol sa uchádzať o funkciu poradcu a získať tých 300 miliónov, o ktorých tu teraz hovoríme. Čiže stále tu nevidím žiadnu argumentáciu takú, aká by stála za vec a nesúhlasím s tým, že je to predvolebný míting. Ak to je predvolebný míting, tak ho využite aj vy, koalícia, argumentujte, obhájte tú privatizáciu. Ja som tu nezačul žiadne argumenty, žiadnu obhajobu, urobte si vy z toho predvolebný míting, koalícia, keď hovoríte, že my si z toho robíme predvolebný míting. Ale zatiaľ žiadny pádny argument, prečo okradnúť tento štát o letiská, nezaznel. Ďakujem.